אלי לוי (מאמן כדורגל)

אלי לוי (נולד ב-15 במאי 1975) הוא כדורגלן עבר ישראלי, המשמש כמאמן כדורגל המאמן את מ.ס. אשדוד.

ביוגרפיה 
לוי שיחק בתפקידי הקשר האחורי, הבלם והמגן. הוא החל לשחק בקבוצת הבוגרים של הפועל כפר שלם, המשיך להפועל באר שבע, בני יהודה והפועל עכו, ושיחק את רוב הקריירה בהפועל רמת-גן, בעת שזו הייתה בליגה הלאומית.

לקראת עונת 2014/2015 מונה יובל נעים למאמן הפועל אשקלון, ובחר לצרף את לוי כעוזר מאמן, לאחר שזה שיחק תחתיו כאשר נעים אימן את הפועל רמת-גן. תחת השניים, הקבוצה השלימה שתי עליות ליגה, ועלתה מליגה א' לליגת העל. ב-2018, לאחר שנעים עזב את הקבוצה, הצטרף אליו לוי כעוזר מאמן במועדון ספורט אשדוד. לאחר שפוטר נעים, מונה לוי למאמן קבוצת הנוער של אשדוד, שהייתה בתחתית ליגת העל לנוער. בתום העונה ירדה הקבוצה ליגה, אך בעונת 2019/2020 ניצחה הקבוצה 20 מתוך 21 משחקיה, עד להפסקת הליגה בשל מגפת הקורונה, ועלתה לליגת העל מהמקום הראשון. במהלך אותה עונה אימן לזמן קצר את קבוצת הבוגרים של המועדון, יחד עם משה אוחיון, עקב מחלתו של המאמן הראשי רוני אוואט.

בתחילת עונת 2020/2021 זכה עם הקבוצה ב"מונדיאליטו", טורניר ההכנה לעונה, ובהמשך זכה עימה בגביע המדינה לנוער. במהלך עונת 2021/2022 הוציא תעודת פרו, המאפשרת לו לאמן בליגת העל, ובתום העונה זכה עם הקבוצה באליפות ליגת העל לנוער. לקראת עונת 2023/2024, לאחר פרידתו של המועדון מהמאמן רן בן שמעון, מונה לוי למאמן הקבוצה הבוגרת.

לוי נשוי עם שלושה ילדים, ומתגורר בראשון לציון.

תקריות
באפריל 2010, בעת ששיחק בהפועל רמת גן, פרץ ליציע והתעמת עם אוהד, לאחר שזה רב עם אחיו של לוי. לטענת מאמן הקבוצה, יובל נעים, אלי לוי עלה ליציע מפני שנאמר לו שאחיו התעלף.

בתום עונת 2014/2015, כאשר היה עוזר מאמן הפועל אשקלון, נקנס לוי ב-1,000 ש"ח והורחק משלושה משחקים לאחר שבמשחק שבסופו עלתה הקבוצה לליגה הלאומית צעק לשופטים: "כלבים, אין לכם מושג", והמשיך לעלוב בהם גם לאחר שהורחק ועלה ליציע.

קישורים חיצוניים

הערות שוליים

כדורגלנים ישראלים
בלמי כדורגל ישראלים
ראשון לציון: כדורגלנים
כדורגלני מכבי יפו
כדורגלני בני יהודה תל אביב
כדורגלני הפועל כפר שלם
כדורגלני הכח רמת גן
כדורגלני הפועל באר שבע
כדורגלני מכבי אחי נצרת
כדורגלני הפועל רמת השרון
כדורגלני הפועל עכו
כדורגלני הפועל אשקלון
כדורגלני הפועל רמת גן
מאמני כדורגל ישראלים
מאמני מועדון ספורט אשדוד
ישראלים שנולדו ב-1975